b'\n_START_ARTICLE_\nGetit\n_START_SECTION_\nSestava\n_START_PARAGRAPH_\nGetit je \xc5\xbeelezov oksihidroksid. Mineral kristalizira v ortorombskem kristalnem sistemu in tvori prizmati\xc4\x8dne igli\xc4\x8daste kristale, obi\xc4\x8dajno pa je masiven. Polimorfa getita sta feroksihit in lepidokrokit, ki imata enako kemijsko formulo, vendar druga\xc4\x8dno kristalno strukturo in se zato obravnavata kot samostojna minerala.\n_START_SECTION_\nUporaba\n_START_PARAGRAPH_\nGetit je pomembna \xc5\xbeelezova ruda. V manj\xc5\xa1ih koli\xc4\x8dinah se uporablja tudi kot anorganski pigment. Z \xc5\xbeelezom bogate lateritne zemlje, ki so nastale nad serpentinitnimi kamninami v tropih, se rudarijo kot \xc5\xbeelezove rude ali rude drugih kovin.\n_START_SECTION_\nNastanek\n_START_PARAGRAPH_\nGetit je nastal kot primarni mineral v hidrotermalnih depozitih ali s preperevanjem drugih z \xc5\xbeelezom bogatih mineralov, zato je pogosta sestavina zemlje. Nastal je tudi z obarjanjem iz podtalnice ali v drugih pogojih sedimentiranja.\n_START_SECTION_\nRaz\xc5\xa1irjenost\n_START_PARAGRAPH_\nGetit je raz\xc5\xa1irjen po celem planetu, ve\xc4\x8dinoma v obliki konkrecij, stalaktitskih formacij, oolitov ter ledvi\xc4\x8dastih in grozdi\xc4\x8dastih akumulacij. Pogosto se pojavlja v barjih in \xc5\xa1oti\xc5\xa1\xc4\x8dih, na tleh podzemskih jam in na dnu jezer in potokov. Na sulfidnih le\xc5\xbei\xc5\xa1\xc4\x8dih tvori \xc5\xbeelezni klobuk, ki nastane s preperevanjem \xc5\xbeelezovih sulfidnih rud._NEWLINE_Velika nahajali\xc5\xa1\xc4\x8da getita so v Angliji, Avstraliji, na Kubi in v ZDA._NEWLINE_Nahajali\xc5\xa1\xc4\x8da getita v Sloveniji so Jesenice, Litija, Mirna Pe\xc4\x8d in \xc5\xbdu\xc5\xbeemberk.'